Oud-veiligheidswag verdink van twee transitorooftogteFoto ter illustrasie. (Foto: Netcare 911/Twitter) ŉ 41-jarige voormalige veiligheidswag is in hegtenis geneem kort ná hy by die Randburgse landdroshof verskyn het op ŉ aanklag wat met ŉ transitorooftog Woensdag in Honeydew verband hou. “Hy word na bewering ook verbind met ŉ transitorooftog in Brits by Net 1 Financial Services op 3 November 2021,” sê lt.kol. Philani Nkwalase, woordvoerder van die direktoraat vir prioriteitsmisdaadondersoeke (die Valke). “Drie gewapende mans het ŉ veiligheidswag genader toe hy kontant in ŉ kitsbank wou laai. Hulle het sy wapen afgeneem en toegang bekom tot die agterkant van die veiligheidsvoertuig. Hulle het vier houers met ŉ onbekende bedrag kontant gebuit.” Die rowers het drie skote afgevuur voor hulle in ŉ wegkomvoertuig gevlug het, ŉ donker silwer Mercedes-Benz met drie ander insittendes. “Die man is uitgeken as ŉ voormalige werknemer van Rustenburg Fidelity Cash Solution wat na Johannesburg oorgeplaas is,” het Nkwalase bygevoeg. Die man was, tydens sy inhegtenisneming deur die Valke in Johannesburg, op borgtog vrygelaat vir sy betrokkenheid by die transitorooftog in Honeydew. Hy sal na verwagting binnekort in die Brits-landdroshof verskyn.